**Szarvasgede Község Önkormányzata**

**Képviselő-testületének**

**13. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2023. november 23-án

 megtartott közmeghallgatással egybekötött nyilvános testületi üléséről.

**N a p i r e n d**:

1./ Javaslat Szarvasgede Község Önkormányzata Képviselő-testületének a gyermekétkeztetés intézményi térítési díja, valamint a nyersanyagnorma megállapításáról szóló önkormányzati rendelete elfogadására *13/2023.(XI.24.) rendelet*

**Előterjesztő**: Kovács Ottó Béla polgármester

2./ Javaslat a Palotási Általános Iskola 2024/2025. nevelési év felvételi körzetének

 véleményezésére *56/2023.(XI.23.) határozat*

**Előterjesztő**: Kovács Ottó Béla polgármester

3./ Egyebek

 a.) Szarvasgedei Csicsergő Óvoda téli zárva tartás *57/2023.(XI.23.) határozat* b.) „Közösségi tér fejlesztése Szarvasgedén”című projekt kivitelezési munkálataira

 érkezett árajánlatok elbírálására *58/2023.(XI.23.) határozat*

**KÖZMEGHALLGATÁS NAPIRENDJEI:**

1./ Tájékoztató a 2023. évi önkormányzati feladatok végrehajtásáról, főbb

 fejlesztési tervek ismertetése

**Előterjesztő**: Kovács Ottó Béla polgármester

2./Egyebek

**Szarvasgede Község Önkormányzata**

**Képviselő-testületének**

**13. számú nyílt ülés**

**J E G Y Z Ő K Ö N Y V E**

**Készült**: Szarvasgede Község Önkormányzata Képviselő-testületének 2023. november 23-án

 megtartott közmeghallgatással egybekötött nyilvános testületi üléséről.

**Testületi ülés helye**: Községháza

 Szarvasgede, Kossuth L. út 119.

**Jelen vannak:** Kovács Ottó Béla polgármester, Pilinyi Zoltán alpolgármester, Bukovinszki Arnoldné, Divald Szabolcs önkormányzati képviselők

**Tanácskozási joggal**: dr. Horkai-Tóth Gabriella jegyző

**Jegyzőkönyvvezető:** Varga Anita ügyintéző

Kovács Ottó Béla polgármester megállapítja, hogy az 5 fős testületből 4 fő jelen van, az ülés határozatképes, az ülést megnyitja.

A képviselő-testület az ülés napirendjére tett javaslatot elfogadja, így az ülés napirendje a következő:

**N a p i r e n d**:

1./ Javaslat Szarvasgede Község Önkormányzata Képviselő-testületének a gyermekétkeztetés intézményi térítési díja, valamint a nyersanyagnorma megállapításáról szóló önkormányzati rendelete elfogadására

2./ Javaslat a Palotási Általános Iskola 2024/2025. nevelési év felvételi körzetének véleményezésére

3./ Egyebek

a.) Szarvasgedei Csicsergő Óvoda téli zárva tartás

b.) „Közösségi tér fejlesztése Szarvasgedén”című projekt kivitelezési munkálataira érkezett árajánlatok elbírálására

**I. NAPIREND:**

**Javaslat Szarvasgede Község Önkormányzata Képviselő-testületének a gyermekétkeztetés intézményi térítési díja, valamint a nyersanyagnorma megállapításáról szóló önkormányzati rendelete elfogadására**

*(rendelet-tervezet a jegyzőkönyvhöz csatolva)*

**Kovács Ottó Béla polgármester**: Önkormányzatunk a gyermekek napközbeni ellátását az óvodában gyermekétkeztetés keretében biztosítja. A gyermekek napközbeni ellátását biztosító intézményekben az alapellátás keretébe tartozó szolgáltatások közül csak az étkeztetésért állapítható meg térítési díj. A gyermekétkeztetés intézményi térítési díjának alapja az élelmezés nyersanyagköltségének egy ellátottra jutó napi összege. A gyermekétkeztetés személyi térítési díját az intézményvezető a napi összeg általános forgalmi adóval növelt összegének és az igénybevett étkezések számának, valamint a normatív kedvezmények figyelembevételével állapítja meg. A gyermekétkeztetés intézményi térítési díja, valamint nyersanyagnorma megállapításáról szóló rendelet módosítását javasoljuk, ugyanis a napi háromszori étkezés (tízórai, ebéd, uzsonna) térítési díja és nyersanyagnormája megváltozott.

**dr. Horkai-Tóth Gabriella jegyző:** Mindez az állami támogatás igényléshez is szükséges, ugyanis a nyersanyagköltséget téríti meg az önkormányzat részére.

A képviselők részéről kérdés, észrevétel nem hangzott el, a polgármester szavazásra bocsátja a rendelet-tervezet elfogadását.

A képviselő-testület 4 igen szavazattal, ellenszavazat, tartózkodás nélkül elfogadja a rendelet-tervezetet.

A polgármester kihirdeti, hogy a képviselő-testület megalkotta az alábbi rendeletét:

**Szarvasgede Község Önkormányzata Képviselő-testületének**

**13/2023.(XI.24.) önkormányzati rendelete**

**a gyermekétkeztetés intézményi térítési díja, valamint nyersanyagnorma megállapításáról**

 *(rendelet a jegyzőkönyvhöz csatolva)*

**II. NAPIREND:**

**Javaslat a Palotási Általános Iskola 2024/2025. nevelési év felvételi körzetének véleményezésére**

*(előterjesztés és határozati javaslat a jegyzőkönyvhöz csatolva)*

**Kovács Ottó Béla polgármester**: Megkérem Jegyző Asszonyt a javaslat ismertetésére.

**dr. Horkai-Tóth Gabriella jegyző:** Október 15-ig kellett az első határozatot megküldeni a Tankerületi Központnak, de most már novemberben meg is érkezett a 2024/2025. tanévre vonatkozó javaslat, hogy a Palotási Általános Iskola felvételi körzete Palotás, Kisbágyon, Szarvasgede és Bér települések közigazgatási területe legyen.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 4 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**56/2023.(XI.23.) Képviselő-testületi határozat**

Szarvasgede Község Önkormányzata Képviselő-testülete a Salgótarjáni Tankerületi Központ tájékoztatóját a 2024/2025. tanévre a Bátonyterenyei, Pásztói, Salgótarjáni járások általános iskolai körzetek kijelöléséről megismerte.

A képviselő-testület egyetért azzal, hogy a Palotási Általános Iskola felvételi körzete Palotás, Kisbágyon, Szarvasgede és Bér települések közigazgatási területe legyen a 2024/2025. tanítási évben is.

A képviselő-testület felhatalmazza a polgármestert, hogy az egyetértést tartalmazó döntésről a Salgótarjáni Tankerületi Központot tájékoztassa.

**Határidő**: azonnal

**Felelős**: Kovács Ottó Béla polgármester

**III. Egyebek:**

**a.) Szarvasgedei Csicsergő Óvoda téli zárva tartás**

*(határozati javaslat a jegyzőkönyvhöz csatolva)*

**Kovács Ottó Béla polgármester**: A határozati javaslatban foglaltaknak megfelelően javaslom a téli zárva tartás engedélyezését.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 4 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**57/2023.(XI.23.) Képviselő-testületi határozat**

Szarvasgede Község Önkormányzata Képviselő-testülete a Szarvasgedei Csicsergő Óvoda téli zárva tartása időpontját 2023. december 21-2024. január 5. között határozza meg.

**Felelős:** Kovács Ottó Béla polgármester

**Határidő:** értelemszerűen

**b.) „Közösségi tér fejlesztése Szarvasgedén”című projekt kivitelezési munkálataira érkezett árajánlatok elbírálására**

*(árajánlatok a jegyzőkönyvhöz csatolva)*

**Kovács Ottó Béla polgármester**: A "Közösségi tér fejlesztése Szarvasgedén" című projekt kivitelezési munkálataira az alábbi árajánlatok érkeztek:

* Diagonál Épker Kft (3177 Rimóc, Balassi B. út 10.) nettó 49.385.848 Ft + 13.334.179 Ft ÁFA = bruttó 62.720.027 Ft
* DOMINO Nógrádi Építő Kft (2660 Balassagyarmat, Hunyadi u. 4. 3/9.) nettó 48.022.265 Ft + 12.966.012 Ft ÁFA = bruttó 60.988.277 Ft
* KELI-BAU Kft (3135 Szécsényfelfalu, 350/4. hrsz.) nettó 47.313.765 Ft + 12.774.717 Ft ÁFA = bruttó 60.088.482 Ft

Javaslom a legalacsonyabb ajánlatot adó KELI-BAU Kft. ajánlatának elfogadását, továbbá kérem a képviselő-testület felhatalmazását a kivitelezési szerződés megkötésére. Mivel a kivitelezés összköltsége 60.088.482 Ft, melyből támogatásként elszámolható költség 60.086.500 Ft, valamint el nem számolható költség 1.982 Ft, ezért a Képviselő-testületnek vállalnia kell az 1.982.-Ft önköltség biztosítását.

A képviselők részéről kérdés, észrevétel nem hangzott el, a polgármester szavazásra bocsátja a javaslat elfogadását.

A képviselő-testület 4 igen szavazattal, ellenszavazat, tartózkodás nélkül, egyhangúlag elfogadja a javaslatot és az alábbi határozatot hozza:

**58/2023.(XI.23.) Képviselő-testületi határozat**

Szarvasgede Község Önkormányzata részére a TOP\_PLUSZ-1.2.1-21-NG1-2022-00020 kódszámú "Közösségi tér fejlesztése Szarvasgedén" című projekt kivitelezési munkálataira az alábbi árajánlatok érkeztek:

* Diagonál Épker Kft (3177 Rimóc, Balassi B. út 10.) nettó 49.385.848 Ft + 13.334.179 Ft ÁFA = bruttó 62.720.027 Ft
* DOMINO Nógrádi Építő Kft (2660 Balassagyarmat, Hunyadi u. 4. 3/9.) nettó 48.022.265 Ft + 12.966.012 Ft ÁFA = bruttó 60.988.277 Ft
* KELI-BAU Kft (3135 Szécsényfelfalu, 350/4. hrsz.) nettó 47.313.765 Ft + 12.774.717 Ft ÁFA = bruttó 60.088.482 Ft

A projekt megvalósítási helyszínének címe, helyrajzi száma: 3051 Szarvasgede, Kossuth L. út 34.

A Képviselő-testület a beérkezett ajánlatok közül a legalacsonyabb ajánlatot adó KELI-BAU Kft (3135 Szécsényfelfalu, 350/4. hrsz.) ajánlatát fogadja el bruttó 60.088.482 Ft összeggel és felhatalmazza a polgármestert a kivitelezési szerződés megkötésére.

A kivitelezés összköltsége 60.088.482 Ft, melyből támogatásként elszámolható költség 60.086.500 Ft, valamint el nem számolható költség (vállalt önerő) 1.982 Ft.

A Képviselő-testület fenti projekt megvalósításához vállalja 1.982 Ft önerő biztosítását, és kötelezettséget vállal arra, hogy az önerő rendelkezésre állását biztosítja és az Önkormányzat 2023. évi költségvetése terhére elkülöníti.

**Felelős:** Kovács Ottó Béla polgármester, dr. Horkai-Tóth Gabriella jegyző

**Határidő:** azonnal

**S Z Ü N E T**

A képviselő-testület munkáját **KÖZMEGHALLGATÁSSAL** folytatja az alábbi napirendekkel:

**N a p i r e n d**:

1./ Tájékoztató a 2022. évi önkormányzati feladatok végrehajtásáról és a 2023. évi feladatok, tervek ismertetése

**Megjelent lakosok:** 7 fő

**Jegyzőkönyvvezető:** Varga Anita ügyintéző

**I. NAPIREND**:

**Tájékoztató a 2023. évi önkormányzati feladatok végrehajtásáról, főbb**

**fejlesztési tervek ismertetése**

 *(tájékoztató a jegyzőkönyvhöz csatolva)*

**Hozzászólások:**

**Pálinkás Józsefné**: Köszönöm a Polgárőrség működését, jó, hogy mindig figyelnek. Köszönöm, hogy elkészült a Dózsa György út.

**Szlávik Lászlóné ?:** A Dózsa Gy. úton az egyik ingatlannál telement az átemelő szivattyú vízzel, mi a teendő?

**Kovács Ottó Béla polgármester**: Érintésvédelmi jegyzőkönyv szükséges hozzá, utána foglalkozik az ÉRV Zrt. a probléma elhárításával.

**dr. Horkai-Tóth Gabriella jegyző**: Mindenkinek javasoljuk most december 31-ig a csatornahálózatra való rákötést, ugyanis, ha nem történik meg a rákötés, akkor a jövő évi fogyasztás alapján nekünk kötelező a talajterhelési díjat az elfogyasztott m3 után kivetni. Minden elfogyasztott vízköbméter után 1.800.-Ft-ot kell fizetni. Ha valaki locsolásra használ ivóvizet, akkor a vízszolgáltatóval lehet mellékszolgáltatási szerződést kötni, akkor a locsolásra használt vízmennyiség levonódik, ezután nem kell megfizetni a talajterhelési díjat.

**Szlávik Lászlóné:** A Névtelen úton ki kellene tenni egy táblát, hogy a nagy traktorokkal ne járjanak arra, ne tegyék tönkre.

**dr. Horkai-Tóth Gabriella jegyző**: Önkormányzati útra lehet olyan táblát kihelyezni, hogy „traktorral behajtani tilos”.

**Endrődi Anna**: Mi lesz a Clubcafé épülete felújítás után, milyen funkciót fog betölteni? Mikor kezdődik a felújítás?

**dr. Horkai-Tóth Gabriella jegyző**: Mai képviselő-testületi ülésen választotta ki a testület a kivitelezőt, aki várhatóan jövő év elején megkezdi a munkálatokat.

**Kovács Ottó Béla polgármester**: A közösségi élet fejlesztése Szarvasgede településen a projekt címe, az épület funkciója közösségi tér lesz.

**Dr. Gyulai Ferenc:** Aranyos pusztáról mit lehet tudni, tudom, hogy nem az Önkormányzathoz tartozik, de mi lesz ott?

**Kovács Ottó Béla polgármester**: Az én információm az, hogy már a sokadik tulajdonosa van, aki egy olyan üzemet szeretne létrehozni, ahol elsősorban víziközművekhez kapcsolódó csőrendszereket fognak összeszerelni. Pontosan, hol tart ez a folyamat, azt nem tudom.

**Csányi Ágnes**: Mi már a tavalyi évben jeleztük először, hogy be van kötve a csatorna, jöjjenek átvenni, még azóta sem történt meg, ebben kérnék segítséget, hogy minél előbb megtörténjen az átvétel.

**Kovács Ottó Béla polgármester**: Majd kérem a nevet és a címet és szólni fogok.

**Dr. Gyulai Ferenc**: Hallottuk a jövő terveit a beszámolóból, ha ezek megvalósulnak, lehetséges egy olyan környezetet kialakítani, ami egy szép virágos faluképet mutatna?

**Kovács Ottó Béla polgármester**: Teljesen jó a felvetés, én is azon vagyok, hogy legyen gondozott a település, legyen meg a közösségi akarat, mind az ültetéshez, kezeléshez.

**dr. Horkai-Tóth Gabriella jegyző**: Ha a lakosság ennyire aktív, akkor összefogással rendbe lehetne tenni a Béke téri parkot, megvannak a padok, azokat kicserélni, mert sajnos az alacsony közfoglalkoztatotti létszámmal nagyon nehéz, szükség van a lakosság segítségére.

**Csányi Ágnes**: Aszfaltozással kapcsolatban kérdezném, hogy a Hunyadi út végén is hiányzik az aszfalt illetve az újonnan elkészült út végén is, ezt meg kellene oldani. A másik javaslatom még, hogy lehetne kihelyezni szelektív hulladékgyűjtőket és nem lenne annyi szemét a településen.

**Kovács Ottó Béla polgármester**: Mi is szeretnénk megoldani, tudjuk a problémát, pályázati úton sajnos nem támogatják, önerőből kell megoldani.

Az állampolgárok részéről további kérdés, észrevétel nem hangzott el, a polgármester megköszöni a részvételt, a közmeghallgatást bezárja.

Kmf.

Kovács Ottó Béla dr. Horkai-Tóth Gabriella

 polgármester jegyző